**Început**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din zori porneşte noul Soare

În inimă şi în priviri,

În depărtarea viitoare

Şi-n frunzărirea de-amintiri.

Petalele i se revarsă

În orice văz, în orice gând,

Iar frumuseţea reîntoarsă

În palpitare-i triumfând.

Credinţa dă ca să răsară

Din sufletul în frică slut

Care tânjea odinioară

Viermănoşările de lut.

Potopul curgerii luminii

Îneacă bezne şi năluci

Şi bate ritmul zilei pline

Ca anunţările de cuci.

O noutate ne inundă

În rouă, nori ori în culori

Răsare undă după undă

Ca trâmbiţarea de cocori.

O poezie ni se naşte

De-azur stropită,-n cer cu-avânt

Ca floarea mărului în Paşte

Deschisă-n Viaţă şi Cuvânt.

Un spirit înălţat din fire,

O melodie din rigid

Ca-ntâia şoaptă de iubire

Spusă din sufletul timid.

Când altă inimă ascunsă

Ce-atâta a nădăjduit

Tremurătoare dă răspunsul

Uimită că a îndrăznit.

Victor Bragagiu